text: Els dos regidors del PP, Calzada i López
  El PP de Mataró ha acusat el govern municipal del PSC i CiU de falta de transparència en la gestió de l'estada de 'team building' dels comandaments de la Policia Local. Primer per no haver-ne informat en cap Comissió Informativa i després per haver contractat una empresa afí al PSC. Es dóna la circumstància que la consultora contractada per fer l'acompanyament en l'elaboració del nou Pla de Seguretat i Pla Director de la Policia Local de Mataró és SingulaNet Consulting, propietat de Marc Eguiguren, qui va ser regidor pel PSC a l'Ajuntament de Montgat. En les passades eleccions del maig del 2015, però, Eguiguren ja ni tan sols figurava a la llista electoral socialista.
  Tot i que l'acord de l'Ajuntament amb aquesta empresa no representa cap il·legalitat en tractar-se d'un contracte inferior als 18.000 euros, els populars apunten a una pràctica d'"amiguisme" i demanen "desterrar del tot aquesta manera de fer política". La sortida dels caps de Policia va tenir lloc entre l'1 i el 3 de juny, amb l'objectiu d'enfortir la cohesió d'equip davant els canvis que s'han de produir en els pròxims mesos en el sI de l'organització. Les primeres crítiques van arribar del propi cos, per la despesa que significava en un moment delicat econòmicament i de mancances de material.
  Ara la polèmica s'eleva al terreny polític, ja que segons el PP hi ha hagut una situació d'"amiguisme" a l'hora de triar la consultora que acompanya la Policia Local en aquest procés. Els populars asseguren que no estan en contra de l'estada de 'team building', però lamenten com s'ha gestionat. El portaveu del PP a Mataró, José Manuel López, assegura que tot i que la contractació ha estat del tot "legal", la manera en com s'ha fet, sense informar als grups municipals, és "lleig". El PP presentarà al pròxim ple municipal diverses preguntes sobre aquest afer.